Базел
Ба̀зел (;  – Бал,  – Базилеа) е град в Швейцария, който се намира до мястото, където се срещат границите на Франция, Германия и Швейцария (нем.: Dreiländereck).

Заедно с общините Риен и Бетинген образува кантона Базел Щат. Градът се разделя от река Рейн на Малък Базел и Голям Базел. Центърът на Базел представлява стария град и се намира в Голям Базел около пазара и старото кметство. В голямата си част освободен от движение и с прекрасните си тесни улички, старият град е „магнит“ не само за туристите, но и за жителите на града.

Базел е третият по големина град в Швейцария след Цюрих и Женева. Той е център на химическата и фармацевтичната индустрия на Швейцария. Тук са разположени седалищата на компаниите Novartis и Hoffmann-La Roche, а също на международни банкови организации – Базелски комитет за банков надзор и Банка за международни разплащания. Tук е едно от седалищата на банката UBS. Най-старият университет на Швейцария също е в Базел.

В Базел ежегодно се организира престижната изложба на часовници и бижутерия Baselworld.

Там се намира своеобразен железопътен кръстопът с една от най-големите товарни гари в Европа, в съседен Мутенц. Благодарение на товарните пристанища в региона на Базел, които са единствените в страната, Швейцария осъществява транспортна връзка със Северно море.

Летището Базел-Мюлуз-Фрайбург е построено от и обслужва 3-те съседни държави: Швейцария, Франция и Германия. Намира се на френска територия, достига се от Швейцария по екстериториален път. В самото летище има граничен пункт.

География

Разположение 

Базел е разположен в най-северозападната точка на Швейцария от двете страни на река Рейн. Реката прави 90° завой в полите на Шварцвалд и швейцарската Юра, което се нарича „коляното на Рейн“ (Rheinknie). Там свършва частта на реката „висок Рейн“ и започва „горен Рейн“. Малко преди тази точка в южния бряг на висок Рейн се влива река Брис, която за граница между кантоните Базел-ланд и Базел-щат. Откъм по-равния северен бряг, където се намират индустриалните зони, в „горен Рейн“ се влива река Визе.

Благодарение на това си разположение още от ранни времена Базел става важен кръстопът, а с това и значимо място за търговия. Затова е един от най-гъсто населените райони на Европа, но въпреки това разполага с над 320 хектара тревни площи и 71 хектара гора.

Със своите 2694 хектара водни площи Базел, Бетинген и Риен (образуващи кантон Базел-щат) са кантонът с най-малка земна площ. Най-ниската точка се намира на пристанището в Клайнхюнинген – 245 m, а Мюнстера в центъра на града се намира на 270 m надморска височина. Най-високата точка се намира в Бетинген при Санкт Кришона – 522 m. Там се намира и най-високата сграда в Швейцария – телевизионната кула Санкт Кришона.

Квартали 
В град Базел няма райони или окръзи, разделен е само на квартали. Общият им брой е 19. Според местоположението си се делят на две:

 Лявостоящи на Рейн квартали: Старият град (Голям Базел), Форщете, Ам Ринг, Брайте, Санкт Албан, Гунделдинген, Брудерхолц, Бахлетен, Готхелф, Изелин и Санкт Йохан.
 Дясностоящи на Рейн квартали: Старият град (Малък Базел), Клара, Ветщайн, Хирзбрунен, Розентал, Матхойз, Клибек и от 1983 Клайнхюнинген.

Двете общини Риен и Бетинген принадлежат към града.

Спорт 
Представителният футболен отбор на града носи името ФК Базел.

Население 
 Жители:
 Град Базел: 166 563 жители (31 октомври 2005)
 Териториална агломерация Базел (заедно с Франция и Германия): около 731 000 жители (2004; Източник: TAB)
 Кантон Базел-щат: 188 310 Жители (31 октомври 2005)
 МПС номерация:
 (Кантон Базел-щат): BS
 (Кантон Базел-ланд):BL

Известни личности 
 Родени в Базел
 Якоб Буркхарт (1818 – 1897), историк на изкуството и културата
 Роджър Федерер (1981), тенисист
 Александър Фрей (1979), футболист

 Починали в Базел
 Жан Арп (1886 – 1966), германско-френски художник
 Якоб Буркхарт (1818 – 1897), швейцарски историк на изкуството и културата
 Фриц Хабер (1868 – 1934), немски химик
 Карл Ясперс (1883 – 1969), немски философ

 Други личности, свързани с Базел
 Парацелз (1493 – 1541), алхимик и лекар, учи медицина през 1509 и е професор в Базелския университет през 1527 – 1528
 Рудолф Ойкен (1846 – 1926), немски философ, преподава философия през 1871 – 1874
 Карл Густав Юнг (1875 – 1961), психолог, учи медицина в Базелския университет през 1895 – 1900
 Херман Хесе (1877 – 1962), немски писател, живее в града през 1881 – 1886 и 1899 – 1904
 Фридрих Ницше (1844 – 1900), немски философ, преподава класическа филология в Базелския университет през 1869 – 1879

Побратимени градове 
  Валпараисо, Чили

Външни препратки 
 Уебсайт на града